paragraph_text: U skladu s pomorskom tradicijom koju naša zemlja dijeli s mnogim drugim zemljama, u Hrvatskoj vojsci naziv kapetan rezerviran je za mornaricu: podmornicom zapovijeda kapetan, a ne satnik, napokon poručnik bojnog broda hijerarhijski odgovara položaju satnika u kopnenoj vojsci. Inače, naziv kapetan često se rabi da označi zapovjednika broda, bez obzira na to koji čin on zapravo ima, ali u službenim dokumentima u angloameričkoj pomorskoj tradiciji neće se spominjati kapetan ni u kojem obliku, već zapovjednik broda, odnosno Ship?s Master. Što se naziva kapetan tiče, u engleski je jezik prispio preko francuskog, a u francuski je ušao kao naslijeđena latinska riječ capitaneus, u značenju zapovjednik, poglavar ili nadređeni, i kao imenica derivira iz imenice caput, u značenju glava. Kao čin, vrlo iznimno je star i postoji još od rimskih vremena, a možda je i stariji. Ponajčešće je to bila osoba na čelu kolone (određene postrojbe) vojnika, a razvojem mornarice, takva je osoba zapovijedala odredom vojnika ukrcanim na neku lađu. Malo po malo, naziv kapetan se proširio na zapovjednika broda i nije više određivao samo zapovjednika vojnika na njemu. Uporabljen gotovo kao titula, naziv kapetan nose zapovjednici mnogih policijskih ili vatrogasnih postrojbi u SAD-u. U nekim zemljama kapetanski je čin odmah iznad poručnika (u vojsci SAD-a označuju ga dvije srebrne pruge, a poručnika jedna), ali postoje i vojske u kojima ta dva čina dijeli čin natporučnika, kao što je slučaj u našoj. Napokon, naziv kapetan ušao je i u civilnu uporabu. Primjerice zrakoplovima u putničkom prometu upravljaju kapetani, a ne satnici, baš kao što i nacionalne vrste recimo u nogometu, predvode kapetani momčadi. U istom smislu, Puškin je napisao Kapetanovu, a ne satnikovu kćer.-->